b'\n_START_ARTICLE_\nNa smrt bolan kralj\n_START_SECTION_\nVsebina pravljice\n_START_PARAGRAPH_\nNekdaj je bil kralj neke de\xc5\xbeele na smrt bolan. Nobeno zdravilo ni pomagalo in zdravniki so \xc5\xbee popolnoma obupali. Toda oglasili so se modri ljudje in so svetovali:\xc2\xa0\xc2\xbbDobiti je treba \xc4\x8dloveka, ki mu na svetu prav ni\xc4\x8d ne manjka. Kralju naj oble\xc4\x8dejo srajico tistega \xc4\x8dloveka in takoj bo zdrav\xc2\xab._NEWLINE__NEWLINE_Hitro so poslali na vse vetrove kraljeve poslance iskat takega \xc4\x8dloveka, ki mu na svetu prav ni\xc4\x8d ne manjka. Hodili so po vseh de\xc5\xbeelah, dolinah in planinah, a niso na\xc5\xa1li \xc4\x8dloveka, ki bi bil popolnoma zadovoljen: temu je manjkalo to, drugemu zopet ono, torej vsakemu nekaj do popolne sre\xc4\x8de._NEWLINE__NEWLINE_Kon\xc4\x8dno so v deveti de\xc5\xbeeli naleteli v neki kr\xc4\x8dmi na veseljaka, ki je popival in popeval in bil dobre volje. Povpra\xc5\xa1ali so ga, kako da je tako dobre volje? On pa je zavriskal, udaril po mizi s pestjo in dejal:\xc2\xa0\xc2\xbbKako bi ne bil dobre volje, ko mi na tem bo\xc5\xbejem svetu ni\xc4\x8d ne manjka?\xc2\xab\xc2\xa0_NEWLINE__NEWLINE_Kraljevi poslanci so bili tega sre\xc4\x8dnega \xc4\x8dloveka veseli in so mu rekli:\xc2\xa0\xc2\xbbPojdi z nami pred kralja, bogat bo\xc5\xa1!\xc2\xab\xc2\xa0 Veseljak pa jim odgovori:\xc2\xa0\xc2\xbb Kaj bogat, zakaj bogat, jaz sem \xc5\xbee dovoj bogat; ne grem!\xc2\xab\xc2\xa0_NEWLINE__NEWLINE_Veliko truda so imeli, da so ga kon\xc4\x8dno le spravili v voz in odpeljali pred kralja, ki je bil \xc5\xbee v zadnjih vzdihljajih._NEWLINE__NEWLINE_"Hitro sleci srajico!\xc2\xab\xc2\xa0so vsi silili vanj. - On pa jih je kar debelo gledal in migal z glavo. -\xc2\xa0\xc2\xbbSrajico dol, srajico s sebe, slecite srajico!\xc2\xab\xc2\xa0so vpili vsi vprek._NEWLINE__NEWLINE_Kako so vsi ostrmeli, ko se je izkazalo, da veseljak ni imel - srajice. Kralj je moral \xc5\xbealostno umreti. Ni ga \xc4\x8dloveka, ki bi mu na svetu ni\xc4\x8desar ne manjkalo."'